Serena Williams - lillesøsteren som ble størst
Da amerikanske Serena Williams (31) løftet armene og racketen over hodet sist lørdag og jublet over å ha vunnet Wimbledon for femte gang, var det et vitnesbyrd om en tennisspiller som kan kunsten å komme tilbake. Når det har sett som mørkest ut med avbrutte sesonger og blodpropp i benet, har den yngste søsteren i familien Williams greid å heve seg opp igjen og kommet tilbake i verdenstoppen. Der sitter hun nå med 13 Grand slam-titler i double, 14 i single og to OL-gull i double. Senere i sommer vil hun prøve å tilføye enda noen OL-medaljer til samlingen. Med 100 dager igjen til OL startet VG Nett en nedtellingskåring hvor vi ukentlig vil presentere de 25 største stjernene i London. Serena Williams er på vår 4. plass.Som lillesøster til Venus kom Serena inn på den internasjonale tennishimmelen på slutten av 1990-tallet. Med hennes aggressive spillestil og sterke høyrearm gjorde hun og storesøsteren de tre årene fra 2000 av til «The Williams Years» hvor nesten alt de tok i ble gull. I 2000 vant Williams-søstrene OL-gull sammen i double i Sydney, og i 2002 toppet Serena verdensrankingen og vant åtte titler, inkludert French Open, US Open og Wimbledon. Sistnevnte etter å ha slått storesøsteren Venus i finalen. Det var første gang på 118 år at et søskenpar møttes i Wimbledon-finalen. Året etter møtte hun søsteren Venus i både Australia Open og Wimbledon og slo henne begge gangene. Ting så virkelig lyst ut for lillesøster Williams, men en skade hindret henne fra å fortsette seiersrekken. Så skjedde det noe som skulle riste grunnen under føttene på Williams-søstrene, og virkelig sette dem ut av spill. En av deres eldre søstre, Yetunde, ble skutt og drept. Etter det tok det lang tid før Williams var tilbake på banen, og lenge før hun spilte bra. Men som den comeback-dronningen Williams har vist seg å være, greide hun å klatre seg opp igjen. Men det tok tid.Først i 2008 begynte hun å vinne igjen. Da vant hun både OL-gull og Wimbledon-finalen i double med søsteren Venus og US Open i single. 2009 vant hun også mye, og kom seg til topps på verdensrankingen for andre gang i karrieren. Posisjonen skulle hun ikke greie å holde så lenge. 2010-sesongen ble avsluttet halvveis på grunn av skade og i fjor ble det oppdaget en blodpropp i lungene hennes. Enda en gang ble hun satt ut av spill. Men som Wimbledon-finalen i helgen viste, lillesøster Williams, har nok en gang greid å komme seg tilbake til toppen. Da hun ble intervjuet på banen etter hun hadde vunnet finalen la hun ikke skjul på at seieren betyr mye for henne. - Hver tittel er spesiell for meg, men denne er veldig spesiell siden det er et stort comeback for meg. Det er Wimbledon og jeg har hatt et sterkt ønske om å vinne. Jeg kan fortsatt ikke tro at jeg greide å vinne de syv kampene mine, sa Williams, ifølge ESPN. Wimbledon-vinneren innrømte i intervjuet at hun hadde vært langt nede før hun greide å slåss seg tilbake etter blodproppen som måtte hasteopereres i fjor. - Der var dager jeg der jeg ikke kom meg opp fra sofaen, og jeg gjerne ble liggende der to dager. Jeg var bare lei og orket ikke mer, sa hun.Men hun kom seg opp. Nå tror tidligere tennisproff Christian Ruud at Williams har gode sjanser i årets olympiske leker. - Serena har gode sjanser både i single og double, men alderen begynner å innhente henne. Hun er ikke like skarp som hun var på sitt beste, men hun kommer til å være med å kjempe om seieren i single og double, mener han og legger til at hun helt klart er en av de aller største tennisspillerne. - Hun har tre Grand Slam-titler mer enn for eksempel Rafael Nadal. Han tror OL nå er neste mål for Williams og de andre tennisspillerne som kniver i toppen. - OL har blitt veldig stort i tennis, og det blir bare større for hver gang. Nå får spillerne poeng på verdensrankingen, og alle de beste er mer. Det blir mer og mer status med OL-gull.
Serena Williams har en unik evne til å alltid komme tilbake. Nå vil hun vinne OL.